**Biruinţa**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bătrân, fără de vlagă, îşi încerca norocul 

Uitase multe reguli şi nu mai ştia jocul,

Nu mai ştia de unde pornise-n cursa vieţii,

Pe ce îşi irosise toţi anii tinereţii...

Nu mai ştia nici unde dorise să ajungă,

Căci calea îi fusese nemăsurat de lungă...

Ştia doar că nu ştie-n ce parte-o s-o apuce,

Căci linia de sosire pe două căi se duce.

Simţea că e nevoie să mai recupereze

Din vechi greşeli, dar totul părea să nu conteze.

Finalul părea tragic, ruleta prea rusească 

Putea veşnic să moară sau veşnic să trăiască!

Să moară veşnic parcă era tot mai probabil:

Trecutul fără noimă e irecuperabil;

Dar să trăiască veşnic părea a fi minune,

Iar cine să o facă el nu-şi mai putea spune...

O regulă lugubră nu-i permitea să-oprească

Din alergarea sumbră, din goana nebunească,

Iar clipa-n care jocul avea să se termine

El o avea în minte, căindu-se cu-asprime.

Nu, linia de sosire n-o va ghici vreodată:

Finalul se produce - asta-i povestea toată!

\* \* \*

Cum? Gata alergarea? El tot voia să fugă 

În schimb, îşi făcu cruce şi începu o rugă.

N-ar fi putut să spună cum de se-ntâmplă toate:

Nicicând nu se rugase - vedea acum că poate!

Vedea că-i este bine, deşi se credea rău;

Speriat, vedea că lasă în urmă-adâncul hău,

Mergând înspre Lumină în ritm ameţitor,

Simţind cum îl conduce un înger păzitor

Şi-l întrebă în şoaptă cum el, fără credinţă,

Vedea că e capabil de-atâta biruinţă.

Iar îngerul îi spuse: „Credinţa ai avut-o

În ultima clipită, când moartea ai trecut-o!”